和君貺清明與上巳同日泛舟洛川十韻
作者：司馬光
朝代：宋

paragraphs: 繁華兩佳節，邂逅適同時。
雅俗共爲樂，風光如有期。
曉煙新里巷，春服滿津涯。
已散漢宮燭，仍浮洛水卮。
占花分設席，愛柳就張帷。
華轂爭門去，輕簾夾路垂。
三川雲錦爛，四座玉山欹。
疊鼓傳遙吹，輕橈破直漪。
清談何衮衮，和氣益熙熙。
想見周南俗，當年播逸詩。